Ambraziejus Jakavonis

Ambraziejus Jakavonis (Jokavonis, Jakovanis ; 1886 m. vasario 5 d. Randamonyse – 1944 m. balandžio 11 arba 12 d. netoli Balinavo) – kunigas, lietuvybės puoselėtojas Vilniaus krašte.

Biografija 

Tėvai – Karolis Jakavonis ir Regina Balevičiūtė  . Remiamas į JAV išvykusio brolio Tomo, Vilniuje baigė keturias gimnazijos klases, 1904 m. prie Maskvos apygardos mokslo komisijos išlaikė egzaminus, 1906–1911 m. studijavo  Vilniaus kunigų seminarijoje, 1911 m. įšventintas į kunigus. A. Jakavonis seminarijoje mokėsi su Kristupu Čibiru (1888–1914–1942), Pranu Bieliausku (1883–1911–1957), Jonu Mališausku (1886-1911-1937), Vaclovu Giedriu (1867-1911-1925), taip pat – Leonu Puciata (1884–1911–1943), Stanislovu Ščemirskiu (Stanisław Szczemirski, 1888–1911–1950), Karoliu Gumbaragiu (1885–1910–1958), Leonu Petkeliu (1885–1910–1935), Vladu Jezukevičiumi (1886–1909–1959) .

Mokėjo lietuvių, lenkų ir rusų kalbas, kunigavo Vilniaus arkivyskupijos parapijose. 1911 m. liepos 8 d. paskirtas vikaru į Gervėčių parapiją (Varnionių dekanatas, dab. Baltarusija), 1912–1927 m. – Gervėčių klebonas, 1927–1928 m. – Kliukščionių parapijos (Svyrių dekanatas, dab. Baltarusija) klebonas, 1928–1934 m. – Švenčionėlių (Švenčionių dekanatas) klebonas, nuo 1934 m. kunigavo Eitminiškėse (Kalvarijų dekanatas). Dalyvavo Vilniaus krašto lietuvių draugijų veikloje, ruošdavo mokinius ir skatino juos stoti į lietuviškas gimnazijas. 1921    ir 1927 m. dėl kaltinimų vykdant antitilenkišką veiklą buvo kalintas Lukiškių kalėjime  .

A. Jakavonio žūties aplinkybės ir vieta nežinomos. Tikėtina, kad prie jo žūties prisidėjo Armijos Krajovos (AK) štabo operatyvinė grupė. Pagal vienus šaltinius, kunigas nužudytas 1943 m. Didįjį šeštadienį, pagal kitus – 1944 m. balandžio 11 arba 12 d. netoli Balinavo viensėdžio, prie Neries  A. Jakavonio mirtį 1944 m., o ne 1943 m., patvirtina ir Lietuvos mokslų akademijos Vrublevskių bibliotekoje saugomi tais metais jo pasirašyti dokumentai .

Atminimo įamžinimas 

1988 m. A. Jakavoniui atminti Eitminiškių bažnyčios šventoriuje pastatytas paminklinis akmuo (arch. Napalys Kitkauskas). 2000 m. A. Jakavonio pavardė įtraukta į Lietuvos naujųjų kankinių, įrašytų į Bažnyčios martirologą, sąrašą.  2009 m. Švenčionėlių bažnyčios 50-mečiui (autoriai: G. Cibulskis, S. L. Makaraitis, Z. Jankauskas) išleistame atminimo medalyje pavaizduoti parapijos įkūrėjai, klebonai Boleslovas Bazevičius, Bronius Laurinavičius ir Ambraziejus Jakavonis. Vilniaus Naujosiose Rasų kapinėse Lietuvos Laisvės Kovotojų Sąjungos iniciatyva viename iš 13 kenotafų įrašyta ir A. Jakavonio pavardė (arch. Živilė Antanina Mačionienė).

Šaltiniai 

Lietuvos kunigai